google/wiki40b huggingface dataset:
Εθνόσημο του Ιράκ

Το εθνόσημο του Ιράκ είναι ένας χρυσός αετός, ο οποίος ως σύμβολο χρονολογείται από την εποχή του Σαλαντίν και συνδέεται στενά με την ιδέα του Παναραβισμού. Το σώμα του είναι χρυσό και το κάτω μέρος από τις φτερούγες του είναι μαύρο. Φέρει ένα θυρεό με την ιρακινή σημαία πάνω σε αυτόν και κάτω από αυτήν την αραβική επιγραφή جمهورية العراق, που σημαίνει «Δημοκρατία του Ιράκ».

Ιστορία

Το πρώτο εθνόσημο που υιοθετήθηκε στο Ιράκ μετά την πτώση της μοναρχίας ήταν ένα αρχαίο σύμβολο με τον ηλιακό δίσκο. Ο Αετός του Σαλαδίνου ενσωματώθηκε το 1965. Το 1991 το έμβλημα ακολούθησε την τύχη της σημαίας και το 2004 άλλαξε κάπως για να συμφωνεί με τη σημαία. Συγκεκριμένα, άλλαξε η επιγραφή στο θυρεό. Η προσωρινή απομάκρυνση της Κουφικής επιγραφής από το εθνόσημο επέφερε την επαναφορά της και την υιοθέτηση μιας προσωρινής σημαίας χωρίς τα πράσινα αστέρια.
Πανελλήνιο πρωτάθλημα ανώμαλου δρόμου γυναικών 1971

Το Πανελλήνιο πρωτάθλημα ανώμαλου δρόμου γυναικών 1971 διεξήχθη στις 7 Μαρτίου στην Αθήνα, στην περιοχή του Αμαρουσίου, σε απόσταση 2.000μ. Πρωταθλητής στο ομαδικό αναδείχθηκε ο Γυμναστικός Σύλλογος Τρικάλων για δεύτερη συνεχόμενη χρονιά. Ταυτόχρονα έγιναν τα πρωταθλήματα νεανίδων και κορασίδων.
Φερνάντο Τόρρες

Βιογραφία

Γεννήθηκε στις 20 Μαρτίου του 1984 στη Φουενλαμπράδα της Μαδρίτης και από πολύ μικρός ασχολήθηκε με το ποδόσφαιρο. Στην πρώτη του ομάδα, με το όνομα Parque 84, εντάχθηκε στην ηλικία των πέντε ετών.
Ξεκίνησε την επαγγελματική καριέρα του στην Ατλέτικο Μαδρίτης, όπου πραγματοποίησε την πρώτη του εμφάνιση το 2001. Με την Ατλέτικο πέτυχε συνολικά 75 γκολ σε 174 συμμετοχές στο ισπανικό πρωτάθλημα (La Liga). Επίσης έπαιξε για δύο αγωνιστικές περιόδους στη δεύτερη κατηγορία, με 40 συμμετοχές και 7 γκολ. Το 2007 μετακινήθηκε στη Λίβερπουλ. Το 2003 πρωτοκλήθηκε στην Εθνική Ισπανίας. Έλαβε μέρος στο Euro 2004, στο Μουντιάλ 2006 και στο Euro 2008. Του δόθηκε το παρατσούκλι El Niño ("Το Παιδί").
Ο Τόρρες σκόραρε το μοναδικό γκολ του τελικού του Euro 2008 με αντίπαλο τη Γερμανία, που χάρισε το τρόπαιο στους "φούριας ρόχας" με 1-0. To 2010 κατέκτησε με την ομάδα της Ισπανίας και το Μουντιάλ 2010, που διεξήχθη στην Νότια Αφρική.
Στις 31 Ιανουαρίου του 2011, λίγο πριν το τέλος της χειμερινής μεταγραφικής περιόδου, η ομάδα της Τσέλσι ανακοίνωσε την απόκτηση του Τόρρες από την Λίβερπουλ έναντι ποσού 58 εκατομμυρίων ευρώ, γεγονός που αποτέλεσε την ακριβότερη μεταγραφή στην ως τότε ιστορία του αγγλικού ποδοσφαίρου. Πραγματοποίησε αναποτελεσματικό επιθετικά ξεκίνημα στο λονδρέζικο σύλλογο, αφού συμπλήρωσε 903 λεπτά χωρίς γκολ, μέχρι που σκόραρε σε αγώνα απέναντι στη Γουέστ Χαμ. Σημείωσε ένα ακόμη κρίσιμο τέρμα εναντίον της Μπαρτσελόνα, όταν πέρασε ως αλλαγή του Ντρογκμπά στον δεύτερο ημιτελικό του Champions League στο Καμπ Νόου, όπου στο 90ο λεπτό ισοφάρισε σε 2-2, αφήνοντας εκτός τελικού την ομάδα του συμπατριώτη του Πεπ Γκουαρντιόλα. Μέχρι το τέλος της σεζόν 2011-12 είχε κερδίσει το πρώτο -της Τσέλσι, αλλά και της καριέρας του- τρόπαιο Champions League, καθώς και το Κύπελλο Αγγλίας.
Η Τσέλσι στις 29 Αυγούστου 2014 ανακοίνωσε τη συμφωνία με την Μίλαν για τον δανεισμό του Φερνάντο Τόρρες. Ο Τόρρες αποκτήθηκε για να καλύψει το κενό που άφησε στην Μίλαν η φυγή του Μάριο Μπαλοτέλλι. Μετά το πρώτο εξάμηνο η Μίλαν προχώρησε στην αγορά του παίκτη, δανείζοντάς τον άμεσα στην πρώην ομάδα του, Ατλέτικο Μαδρίτης, ως το 2016. Το καλοκαίρι του 2016 η Ατλέτικο προχώρησε στην αγορά του παίκτη. Ο Τόρρες πέτυχε το 100ο του γκολ με την φανέλα της Ατλέτικο στις 6 Φεβρουαρίου 2016 στην νίκη με 3-1 επί της Ειμπάρ. Στις 16 Μαΐου 2018 ο Τόρρες συμμετείχε στον τελικό του Γιουρόπα Λιγκ και την κατάκτηση του τροπαίου από την Ατλέτικο Μαδρίτης μετά την νίκη με 3-0 επί της Μαρσέιγ.
Ζεν (Ντ. Τ. Σουζούκι)

Περιεχόμενο

Τη μεγάλη αλήθεια της Ζεν την κατέχουν όλοι. Κύτταξε μέσα στο δικό σου είναι και μην την αναζητάς σε άλλους. [...] Αν, λοιπόν, με ρωτήσετε τι διδάσκει η Ζεν, θα σας απαντήσω ότι η Ζεν δεν διδάσκει τίποτα.
— Ντ. Τ. Σουζούκι
Το αντικείμενο του βιβλίου είναι η Ζεν. Μία εισαγωγή στη Ζεν. Όπως γράφει ο Καρλ Γιουνγκ στον πρόλογό του: «Τα έργα του Σουζούκι για τη Ζεν αποτελούν μια εξαιρετική συμβολή στη γνώση του ζωντανού Βουδισμού και συγκαταλέγονται ανάμεσα στα καλύτερα έργα του είδους που είδαν ποτέ το φως της δημοσιότητας τις τελευταίες δεκαετίες.» Και: «Η ευγνωμοσύνη μας προς τον συγγραφέα είναι μεγάλη, πρώτα απ' όλα, γιατί έφερε τη Ζεν πιο κοντά στη Δυτική κατανόηση και, ύστερα, για τον τρόπο που πέτυχε αυτό του το έργο.»
Το βιβλίο χωρίζεται σε εννέα κεφάλαια:
Ι. Προκαταρκτικά

ΙΙ. Τι είναι η Ζεν;

ΙΙΙ. Είναι η Ζεν μηδενισμός;

ΙV. Η παραδοξότητα της Ζεν

V. Ζεν, μια ανώτερη κατάφαση

VI. Η πρακτική Ζεν

VII. Σατόρι μια νέα ενατένιση της ζωής

VIII. Tο Κοάν

IX. Η αίθουσα διαλογισμού και η ζωή των μοναχών
Η Ζεν διαφέρει από όλα τα άλλα θρησκευτικά και φιλοσοφικά συστήματα διαλογισμού, επειδή δεν στηρίζεται στην υπόθεση. Ακόμα και ο ίδιος ο Βούδας απορρίπτεται. Για την ακρίβεια, τον αγνοούν σχεδόν βλάσφημα, μολονότι –ή καλύτερα ακριβώς επειδή– αποτελεί την πιο ισχυρή πνευματική υπόθεση.
— Καρλ Γιουνγκ
108 Εκάβη

Φυσικά χαρακτηριστικά

Η μέση διάμετρος της Εκάβης υπολογίσθηκε σε 65 χλμ., ενώ η μάζα της εκτιμάται σε 390 τρισεκατομμύρια τόνους. Η μέση ταχύτητα διαφυγής υπολογίζεται σε 40 m/sec (144 χιλιόμετρα την ώρα).
Ο φασματικός τύπος της Εκάβης είναι S (λιθώδης). Το άλβεδό της είναι 0,243 και η μέση θερμοκρασία στην επιφάνειά της εκτιμάται σε 125 βαθμούς Κελσίου κάτω από το μηδέν, ενώ η μέγιστη σε –58 βαθμούς Κελσίου.
Η Εκάβη περιστρέφεται γύρω από τον εαυτό της μία φορά κάθε 14 ώρες και 15 λεπτά, μία μάλλον αργή περιστροφή για αστεροειδή.
Στρατιωτικό σώμα διαβιβάσεων

Αποστολή

Αποστολή του Όπλου των Διαβιβάσεων είναι η εξασφάλιση των επικοινωνιακών αναγκών του Στρατού σε καιρό ειρήνης, επιστράτευσης και πολέμου για την ενάσκηση της διοίκησης, τη συνεργασία μεταξύ των Όπλων και Σωμάτων του Στρατού με τους λοιπούς Κλάδους των Ενόπλων Δυνάμεων, τη διεύθυνση του αγώνα, τη διεξαγωγή Ηλεκτρονικού Πολέμου καθώς και την επιτήρηση του πεδίου της μάχης με ηλεκτρονικά μέσα.

Εκπαίδευση

Από το Φεβρουάριο του 1945 μέχρι και τον Απρίλιο του 1946 υπήρχαν δύο υποτυπώδη Κέντρα Εκπαίδευσης Διαβιβάσεων. Η Σχολή Διαβιβάσεων και το Τάγμα Υποδοχής Διαβιβάσεων.
Το Κέντρο Εκπαιδεύσεως Διαβιβάσεων (ΚΕΔΒ) ιδρύθηκε την 8 Φεβ 1946, αρχικά ως ΚΕΔ και εγκαταστάθηκε οριστικά στο Στρατόπεδο “ΚΑΡΑΪΣΚΑΚΗ Α' ” , το οποίο παρέλαβε από την 3η Ταξιαρχία «ΡΙΜΙΝΙ» στο Χαϊδάρι, τη 1η Μαΐου του ίδιου έτους.
Το Κέντρο Εκπαίδευσης Διαβιβάσεων είναι, επιπέδου ισοδυνάμου Συντάγματος, διοικητικά και οικονομικά ανεξάρτητο και υπάγεται οργανικά και διοικητικά στη Διεύθυνση Διαβιβάσεων του ΓΕΣ.
Η αποστολή του είναι να εκτελεί τη βασική και ειδική εκπαίδευση των ΕΠΟΠ και των Νεοσυλλέκτων Οπλιτών Διαβιβάσεων.
Για την εκπλήρωση της αποστολής του το ΚΕΔΒ, είναι κατάλληλα οργανωμένο και περιλαμβάνει τη Διοίκηση, το Επιτελείο, το Λόχο Διοικήσεως και 2 Τάγματα Εκπαιδεύσεως.
Στο ΚΕΔΒ διεξάγεται η βασική και ειδική εκπαίδευση ΕΠΟΠ και Νεοσυλλέκτων οπλιτών. Αυτή προγραμματίζεται, οργανώνεται και διεξάγεται σύμφωνα με τις Γενικές Οδηγίες Εκπαιδεύσεως του ΓΕΣ (ΓΟΕ/ΓΕΣ) και τις Ειδικές Οδηγίες Εκπαιδεύσεως (ΕΟΕ) της ΔΔΒ/ΓΕΣ.
Ειδικότερα, η εκπαίδευση περιλαμβάνει την την Βασική Εκπαίδευση, το Σχολείο Μαχητή και την Ειδική Εκπαίδευση, τόσο στους Κληρωτούς Οπλίτες όσο και στους ΕΠΟΠ.
Για την εκπαίδευση χρησιμοποιούνται Αξιωματικοί και Μόνιμοι και Εθελοντές Υπαξιωματικοί.
Η ειδική εκπαίδευση πραγματοποιείται σε 2 κτίρια, όπου έχουν οργανωθεί και εξοπλισθεί κατάλληλα αίθουσες εκπαιδεύσεως. Επιπλέον υπάρχει Πεδίο Βολής ελαφρών όπλων και χειροβομβίδας, Στίβος Μάχης, Αίθουσα Εξομοιωτή Βολής και 12 κιόσκια Εκπαιδεύσεως.
Τα ιστορικά του κτήρια που είχαν κατασκευαστεί προπολεμικά τα έτη 1938 – 1940 και είχαν μετατραπεί από τους Γερμανούς σε φυλακές, χώρο βασανιστηρίων και προθάλαμο εκτέλεσης για τους Έλληνες πατριώτες υπέστησαν κατά τη διάρκεια του πολέμου αρκετές ζημιές. Την 15 Σεπ 1965 μετονομάστηκε σε Συγκρότημα Διαβιβάσεων (ΣΥΔ) και τη 14 Οκτ 1971 έλαβε την ονομασία ΚΕΔΒ, την οποία διατηρεί μέχρι σήμερα. Απο το 2005 εως το 2011 το ΚΕΔΒ λειτουργούσε στην Καλαμάτα και συγκεκριμένα στο στρατόπεδο "ΠΑΠΑΦΛΕΣΣΑ". Το 2011 το ΚΕΔΒ επανεγκαταστάθηκε στο Χαϊδάρι (στρατόπεδο "ΚΑΡΑΪΣΚΑΚΗ Α").

Προστάτης

Ο προστάτης των διαβιβάσεων ανακυρήχθηκε ο Αγιος Παϊσιος τον Νοέμβρη του 2017. Είχε προηγηθεί αίτημα της Διευθύνσεως Στρατιωτικών Ιερέων του Γενικού Επιτελείου Εθνικής Αμύνης στην Ιερά Σύνοδο.
Allochiria

Ιστορία

Το 2010 κυκλοφόρησε το ομώνυμο 20λεπτο EP τους «Allochiria» σε ανεξάρτητη παραγωγή. Ηχογραφήθηκε στο In The Core Media Studio και περιείχε 3 συνθέσεις.
Το 2014 κυκλοφόρησαν το πρώτο άλμπουμ με τον τίτλο «Omonoia»  σε ανεξάρτητητη παραγωγή. Ηχογραφήθηκε στα Universe Studios και περιείχε 7 συνθέσεις.
Το 2017 κυκλοφόρησε μέσω της δισκογραφικής εταιρείας Art of Propaganda το δεύτερο άλμπουμ τους «Throes»  και περιείχε 7 συνθέσεις. Ηχογραφήθηκε στα Illusion Studios και Universe Studios, η μίξη έγινε στα Universe Studios και το mastering έγινε στα Sweetspot Studios. Είχαν παρουσιάσει ζωντανά το άλμπουμ σε live streaming ένα χρόνο πριν  αλλά το επίσημο release show έγινε στις 17 Μαρτίου 2017 στο An Club.

Ζωντανές Εμφανίσεις

Έχουν μοιραστεί τη σκηνή με ονόματα όπως: Deafheaven, Year of No Light, Altar of Plagues, Harakiri for the Sky, Toundra, Minsk κ.α. Τον Αύγουστο του 2014 εμφανίστηκαν στο Rockstadt Extreme Fest, στο Ράσνοβ της Ρουμανίας και το Μάρτιο του 2015 έκαναν την πρώτη ευρωπαϊκή τους περιοδεία.
Τον Οκτώβρη του 2017 έπαιξαν στο Desertfest Athens Festival Volume II και τον Μάιο του 2018 έκαναν τη δεύτερη ευρωπαϊκή τους περιοδεία. Τον Αύγουστο του 2018 εμφανίστηκαν για δεύτερη φορά στο Rockstadt Extreme Fest.
Ζηνοδότιον (Μεσοποταμία)

Η πόλη Ζηνοδότιον (αλλιώς και Ζηνοδοτία) ήταν αρχαία ελληνική πόλη στην βορειοδυτική Μεσοποταμία (Μυγδονία).
Ιδρύθηκε από Μακεδόνες στρατιώτες (πιθανόν απομάχους) στα τέλη του 4ου αιώνα με αρχές 3ου αιώνα π.Χ. Την αναφέρουν ο Στέφανος ο Βυζάντιος και οι ιστορικοί Δίων Κάσσιος και Πλούταρχος. Από τον τελευταίο πληροφορούμαστε ότι ο Ρωμαίος στρατηγός Μάρκος Λικίνιος Κράσσος, όταν διέσχισε τον Ευφράτη ποταμό προκειμένου να αναμετρηθεί με τους Πάρθους (53 π.Χ.), κατέλαβε πολλές εντόπιες και ελληνικές πόλεις (οι περισσότερες παραδόθηκαν εκούσια). Τότε το Ζηνοδότιον το εξουσίαζε ο Έλληνας τύραννος Απολλώνιος. Οι Ρωμαίοι του Κράσσου κυρίευσαν την πόλη και τοποθέτησαν σε αυτήν ρωμαϊκή φρουρά, όπως έκαναν και με τις άλλες.
Άγνωστο επίσης παραμένει από ποιον Ζηνόδοτο πήρε την ονομασία της η πόλη: πιθανόν να ονομάστηκε από τον Ζηνόδοτο της Μαλλού της Κιλικίας, έναν μαθητή του συμπατριώτη Κράτη (ο οποίος Ζηνόδοτος ήταν οπαδός του γεωκεντρικού συστήματος).
Άγνωστη ακόμη παραμένει και η τοποθεσία της ελληνιστικής πόλεως, η οποία διχάζεται μεταξύ των πόλεων Judaydat Khabur, ή του As Sabkha ή ακόμη καλύτερα του Tibni. Το μόνο σίγουρο ήταν ότι βρισκόταν ανατολικά του Νικηφορίου του Μεγάλου Αλεξάνδρου και νοτίως της Εδέσσης. Φαίνεται ότι εκεί το ελληνικό στοιχείο είχε σε μεγάλο βαθμό αφομοιωθεί από τους ντόπιους Αραμαίους (όπως υποστηρίζει ο καθηγητής Dr. Muhammad Shamsaddin Megalommatis), σε αντίθεση με το Νικηφόριον που δέχθηκε τον Κράσσο.
Τζων Παπαλόιζου

Ερευνητικό έργο

Ο Παπαλόιζου ασχολείται με τη θεωρία των δίσκων προσαυξήσεως, ιδίως με την εφαρμογή της στη δημιουργία πλανητών. 
Μαζί με τον συνάδελφό του στο Κέιμπριτζ Τζιμ Πρινγκλ ανεκάλυψαν το 1984 τη λεγόμενη «αστάθεια Papaloizou-Pringle». Σύμφωνα με αυτή, τοροειδείς ή μη δίσκοι προσαυξησεως σε ανισοτροπικά αστρικά συστήματα με σταθερή ειδική στροφορμή, είναι ασταθείς σε μη συμμετρικά ως προς τον άξονά τους modes ολικών ταλαντώσεων. O Παπαλόιζου συνεισέφερε επίσης αρκετά σε διάφορα άλλα θέματα, όπως στην ακτινική αστάθεια τροχιάς, στους τοροειδείς τρόπους ταλαντώσεως σε αστέρες και διάφορες άλλες αστάθειες σε δίσκους προσαυξήσεως.
Δημοσθένης Χατζηπαύλου

Βιογραφικά στοιχεία

Γεννήθηκε στη Λεμεσό. Ήταν γιος του Χριστοδουλή Χατζηπαυλή από τη Συλίκου, που ίδρυσε τον αρχαιότερο εμπορικό οίκο εμπορίας κρασιού στη Λεμεσό και της Εσθήρος το γένος Δημητρίου Κακαθύμη της μεγάλης και αριστοκρατικής οικογενείας της Λεμεσού της εποχής. Από νεαρή ηλικία εγκαταστάθηκε στην Αίγυπτο επιδοθείς στο εμπόριο. Επανέκαμψε μετά στη γενέτειρα του, όπου με τον αδελφό του Δημήτρη Χατζηπαύλου ίδρυσε το πρώτο εργοστάσιο κρασιών και οινοπνευμάτων. Διετέλεσε Δημοτικός σύμβουλος (1878-1884, 1886-1887, 1908-1911), μέλος του Νομοθετικού Συμβουλίου (1883-1886), έφορος και πρόεδρος Ελληνικών Εκπαιδευτηρίων Λεμεσού. Παντρεύτηκε την Ελένη Μιχαήλ Λοϊζίδου. Απέκτησαν επτά παιδιά, δυο αγόρια και πέντε κορίτσια.

Δήμαρχος Λεμεσού

Από το 1887 έως το 1896 διετέλεσε δήμαρχος Λεμεσού. Ο τρίτος κατά σειρά Δήμαρχος Λεμεσού διαδέχθηκε τον Ιωάννη Καραγεωργιάδη μετά την πρώτη του θητεία (1885-1887) για να τον διαδεχθεί και πάλιν στη συνέχεια ο Ιωάννης Καραγεωργιάδης στην δεύτερη του θητεία ως τέταρτος στη σειρά Δήμαρχος Λεμεσού.
Η κυριότερη δράση της δημαρχίας του επικεντρώθηκε στις επιδιορθώσεις των άθλιων δρόμων της πόλης, στις επιδιορθώσεις του προ χώματος της Βαθειάς, στην σύνταξη κανονισμών για ανέγερση οικοδομών με τους οποίους αρχίζει και μία αρκετά καλή ρυμοτομία της πόλης. Προχώρησε επίσης στην ανόρυξη φρεάτων για την βελτίωση και επαύξηση του νερού της υδατοπρομήθειας της πόλης τοποθετώντας συγχρόνως και καταλλήλους σωλήνες στις κυριότερες οδικές αρτηρίες.
Αξιοσημείωτα είναι ακόμα επί δημαρχίας του και τα αντιπλημμυρικά έργα του ποταμού Γαρύλλη και η δενδροφύτευση των προχωμάτων του. Η μεγάλη πλημμύρα που έγινε στη Λεμεσό το 1894 δημιούργησε πολλά και σοβαρά κοινωνικά και οικονομικά προβλήματα στους δημότες του, γι αυτό και δημιούργησε και προέδρευσε ειδικής επιτροπής προς λήψη αποτελεσματικών μέτρων για ανακούφιση των πολλών παθόντων με εράνους και εισφορές. Μια άλλη επιτροπή που δημιούργησε επίσης και προέδρευε είχε την μέριμνα της ανοικοδόμησης του καλλιμάρμαρου, «περικαλλούς» (όπως τον αποκάλεσαν) καθεδρικού ναού της Αγίας Νάπας Λεμεσού.
Επί δημαρχίας του πραγματοποιήθηκε ένα σημαντικό γεγονός, σταθμός στην ιστορία της πόλης και από τα σημαντικότερα στην ιστορία του κυπριακού αθλητισμού: διοργανώθηκαν οι Α΄ Παγκύπριοι Αγώνες Στίβου, τον Φεβρουάριο του 1896, στην χωράφα του Χρυσοστομίδη, εκεί που αργότερα δημιουργήθηκε ο Δημόσιος Κήπος, από τον νεοσύστατο τότε ΓΣΟ (ιδρύθηκε τέσσερα χρόνια πριν, το 1892). Στους αγώνες αυτούς προκρίθηκε ο Αναστάσιος Ανδρέου του ΓΣΟ για να συμμετάσχει στους Α΄ Ολυμπιακούς αγώνες της Αθήνας την ίδια χρονιά με τα εθνικά χρώματα της Ελλάδας.
Νικ Νόλτε

Βιογραφία

Γεννήθηκε το 1941 στην Ομάχα της Νεμπράσκα. Η καριέρα του ξεκίνησε τη δεκαετία του '70, κατά την οποία εμφανίστηκε σε ταινίες και τηλεοπτικές σειρές.
Το 1991 πρωταγωνίστησε στην ταινία Ο πρίγκιπας της παλίρροιας και κέρδισε Χρυσή Σφαίρα Α' Ανδρικού Ρόλου. Το 1997 έπαιξε στην ταινία Affliction και προτάθηκε για Όσκαρ και Χρυσή Σφαίρα Α' Ανδρικού Ρόλου.
Έχει εμφανιστεί στις ταινίες: Warrior, Παρίσι, σ' Αγαπώ και North Dallas Forty. Επίσης, έχει δώσει τη φωνή του σε ταινίες όπως: Νώε και Σαν το σκύλο με τη γάτα 2: Η εκδίκηση της Κίτι Γκαλόρ.

Προσωπική ζωή

Ο Νόλτε είχε σχέση με την Ντέμπρα Γουίνγκερ και τη Βίκυ Λιούις. Έχει δύο παιδιά, τον Μπρόλι (1986) και τη Σόφι (2007), με τη σύζυγό του Κλίτι Λέιν.
Ακινητοποιητής αυτοκινήτου

Βασικές αρχές λειτουργίας

Τα πρώτα συστήματα χρησιμοποιούσαν έναν στατικό κώδικα στο κλειδί ανάφλεξης (ή το κλειδί FOB) που αναγνωρίζονταν από έναν βρόχο RFID στο «βαρέλι» κλειδαριών και σε συνεργασία με την Μονάδα Ελέγχου Κινητήρα (Engine Control Unit / ΕCU) του οχήματος, ελεγχόταν για αντιστοιχία. Εάν ο κώδικας διέφερε, η ECU δεν επέτρεπε στην αντλία καύσιμου να περιστραφεί και να τροφοδοτήσει καύσιμο για την ανάφλεξη. Τα πιο πρόσφατα πρότυπα χρησιμοποιούν τους κυλιόμενους κώδικες ή ένα προηγμένο σύστημα κρυπτογράφησης για να μην επιτρέπουν την αντιγραφή του κώδικα από το κλειδί ή την ECU.
Το μικροκύκλωμα μέσα στο κλειδί ενεργοποιείται από ένα μικρό ηλεκτρομαγνητικό πεδίο που επιτρέπει το ρεύμα για να περάσει μέσα στο σώμα του κλειδιού το οποίο μεταδίδει ραδιοκύματα, στη συνέχεια έναν μοναδικό δυαδικό κώδικα που διαβάζεται από την ECU του αυτοκινήτου. Όταν η ECU καθορίζει ότι το κωδικοποιημένο κλειδί ισχύει τότε ενεργοποιεί την αντλία.
Αυτές οι πληροφορίες καταγράφονται συχνά σε σύγχρονο σύστημα εγκεφάλου το οποίο μπορεί να καταγράψει πολλές επιπλέον μεταβλητές συμπεριλαμβανομένης της ταχύτητας, θερμοκρασίας, βάρους του οδηγού, και γεωγραφικής θέσης. Αυτές οι πληροφορίες μπορούν να χρησιμοποιηθούν κατά τη διάρκεια των ασφαλιστικών ερευνών ή της ανίχνευσης βλάβών.
Τα συστήματα ακινητοποίησης είναι διαθέσιμα και για τα παλαιότερα αυτοκίνητα χωρίς εργοστασιακή τοποθέτηση. Τα εγκεκριμένα immobilisers πρέπει να παρεμποδίσουν τουλάχιστον δύο κυκλώματα, το χαμηλής τάσης κύκλωμα ανάφλεξης και το κύκλωμα αντλίας καυσίμου.

Σημερινή διάδοση

Ο ακινητοποιητής είναι υποχρεωτικός σε όλα τα νέα αυτοκίνητα που πωλούνται στην Γερμανία από την 1 Ιανουαρίου 1998, στο Ηνωμένο Βασίλειο από τον Οκτώβριο του 1998, στην Αυστραλία από το 2001 και στον Καναδά από το 2007.
Στατιστικές στην Αυστραλίαέχουν δείξει ότι 3 στις 4 κλοπές οχημάτων αφορούν παλαιότερα αυτοκίνητα που κλέβονται για μεταφορά ή για να χρήση στη διάπραξη ενός άλλου εγκλήματος. Το immobiliser υπάρχει στο 45% των αυτοκινήτων που κυκλοφορούν στην Αυστραλία, αλλά μόνο 7% των αυτοκινήτων που κλέβονται και κάποιες μάλιστα φορές που ένα όχημα με immobiliser εκλάπη, ο κλέφτης είχε πρόσβαση στο αρχικό κλειδί. Μόνο 1 στα 4 οχήματα κλέβεται από τους επαγγελματικούς κλέφτες. Η πλειοψηφία των οχημάτων κλέβεται από τους περιστασιακούς κλέφτες που κυρίως στηρίζονται στην εύρεση παλαιότερων οχημάτων.
Θεών Σωτήρων λιμήν

Το αρχαίο λιμάνι των Θεών Σωτήρων βρισκόταν στον νότο της Αραβικής χερσονήσου ή στην Ανατολική Αφρική. Ωστόσο, η ακριβής θέση του είναι άγνωστη.
Λεγόταν αλλιώς και Σωτηρίας ή Σωτείρας λιμήν. Αναφέρεται από τον Κλαύδιο Πτολεμαίο, τον Στράβωνα και τον Διόδωρο. Την ονομασία του οφείλει στο γεγονός ότι κάποιοι διοικητές σώθηκαν εκεί από μεγάλους κινδύνους.
Ράβνι (Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Φρίγκα

Ιδιότητες

Οι βασικές της λειτουργίες στις Σκανδιναβικές μυθολογικές ιστορίες είναι αυτές της συζύγου και μητέρας, αλλά αυτός δεν είναι ο μοναδικός της ρόλος. Έχει προφητική δύναμη, αλλά δεν φανερώνει τι γνωρίζει και είναι η μοναδική, πέρα από τον Οντίν, που επιτρέπεται να καθίσει στην υψηλή θέση του Χλιντσκγιάλφ και να παρακολουθήσει το σύμπαν.

Απόγονοι και περιβάλλον

Παιδιά της Φρίγκα θεωρούνται οι Μπαλντρ, Χοντ και Βέκτα. Θετά παιδιά της οι Χέρμοντ, Χέιμνταλ, Τυρ, Βίνταρ, Βάλι και Σκγιολντρ. Ο Θωρ θεωρείται είτε αδερφός της ή θετός γιος της. Υπηρέτριες της Φρίγκα είναι οι Χλιν (θεά προστασίας), Γκνα (αγγελιοφόρος θεά) και Φούλα (θεά γονιμότητας).

Σύμβολα

Σύμβολα της Φρίγκα θεωρούνται τα κλειδιά, η ρόκα, η ανέμη και το γκυ.

Ιστορίες

Η πιο διάσημη ιστορία για τη Φρίγκα έχει να κάνει με το θάνατο του γιου της, Μπαλντρ. Ο Μπαλντρ είχε ένα όνειρο γύρω από το θάνατό του και αφού τα όνειρα ήταν συνήθως προφητικά αυτό του προκάλεσε θλίψη και μελαγχολία. Η μητέρα του, η Φρίγκα, ανάγκασε όλα τα αντικείμενα στη γη να ορκιστούν πως δεν θα πειράξουν τον Μπαλντρ. Όλα, εκτός από ένα ασήμαντο αγριόχορτο, το γκυ, πήραν τον όρκο. 
Η Φρίγκα δεν το θεώρησε σημαντικό. Όταν ο Λόκι έμαθε γι αυτό έσπευσε στο μέρος οπού οι θεοί διασκέδαζαν πετώντας πράγματα πάνω στον Μπαλντρ τα οποία τον άφηναν άθικτο. Πλησίασε τον τυφλό αδερφό του Μπαλντρ, τον Χοντ, ο οποίος δεν μπορούσε να συμμετάσχει στο παιχνίδι και προσφέρθηκε να τον βοηθήσει στο σημάδι δίνοντάς του ένα βέλος από γκυ. Το βέλος σκότωσε τον Μπαλντρ. 
Παρ´όλες τις προσπάθειες της Φρίγκα να τον επαναφέρει στη ζωή ικανοποιώντας τις επιθυμίες της Χελ, ο Μπαλντρ τελικά αποτεφρώθηκε τελετουργικά πάνω στο πλοίο του, το Χρινγκχάμ.
Αλφόνσος της Γκαλιέρα (γιος Αλόνσο)

Βιογραφία

Γεννήθηκε στη Σάντα-Κρουζ ντε Τενερίφε των Καναρίων νήσων και είναι ο πρωτότοκος γιος του δον Αλόνσο και της δόνας Αιμιλίας Φερράρα-Πινατέλλι των πριγκίπων του Στρόνγκολι.
Ο πατέρας του Αλφόνσου, ο Αλόνσο ήταν ο πρωτότοκος γιος του Αλβάρο δούκα της Γκαλιέρα, που απεβίωσε το 1997. Επειδή ο Αλόνσο είχε αποβιώσει το 1975, ο Αλφόνσος διαδέχθηκε τον πάππο του το 1997 ως δούκας της Γκαλιέρα.
Σωτήρης Αντωνίου

Σταδιοδρομία ως παίκτης

Ξεκίνησε τη σταδιοδρομία του ως παίκτης από την ομάδα της πατρίδας του, τον Απόλλωνα Λάρισας, το 1995. Έπαιξε για σχεδόν 15 χρόνια για πολλούς ιστορικούς συλλόγους, όπως η Ξάνθη, ο Απόλλωνας Καλαμαριάς, ο Φωστήρας, ο ΠΑΣ Γιάννινα, η Δόξα Δράμας, η Κέρκυρα, τα Τρίκαλα και η Κόρινθος.

Σταδιοδρομία ως προπονητής

Ο Αντωνίου είναι κάτοχος διπλώματος UEFA Pro. 
Την 1η Ιουλίου 2017, υπέγραψε συμβόλαιο με τα Τρίκαλα. Στις 31 Ιανουαρίου 2018, παραιτήθηκε από το σύλλογο. 
Στις 12 Μαρτίου 2018, υπέγραψε συμβόλαιο με την ΑΕΛ, όπου αντικατέστησε τον Ράτκο Ντόστανιτς. 
Στις 6 Αυγούστου 2019, η Λαμία ανακοίνωσε την πρόσληψη του Αντωνίου.
141 Λούμεν

Φυσικά χαρακτηριστικά

Η μέση διάμετρος του Λούμεν είναι 130 ή 118 km. Η μάζα του εκτιμάται σε 1,6 τετράκις εκατομμύριο τόνους. Η μέση επιτάχυνση της βαρύτητας στον ισημερινό του Λούμεν εκτιμάται σε 2,5 cm/sec², δηλαδή η βαρύτητα εκεί είναι 400 περίπου φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 60 m/sec. Ο φασματικός τύπος του Λούμεν είναι C (ανθρακούχος) και συγκεκριμένα CPF κατά Tholen και Ch κατά SMASSII. Το γεωμετρικό άλβεδό του είναι 0,067. Η μέση θερμοκρασία στην επιφάνειά του εκτιμάται σε 100 βαθμούς Κελσίου κάτω από το μηδέν, αλλά η μέγιστη στο περιήλιο μπορεί να φθάσει και τους +2 βαθμούς Κελσίου.
Ο Λούμεν περιστρέφεται γύρω από τον εαυτό του μία φορά κάθε 19 ώρες και 52 λεπτά, μία μάλλον αργή περιστροφή για αστεροειδή.
Οι 12 ένορκοι (ταινία, 1957)

Υπόθεση

Η ταινία ανοίγει σε μια αίθουσα ποινικού δικαστηρίου όταν ο δικαστής με το τέλος της διαδικασίας, απευθύνεται στους 12 ενόρκους και τους καλεί να συνεδριάσουν για να κρίνουν και να αποφασίσουν ομόφωνα την ενοχή ή όχι του κατηγορουμένου.

Οι ένορκοι συγκεντρώνονται στην ανάλογη αίθουσα και όλη η ταινία εξελίσσεται - σαν θεατρική σκηνή- μέσα σε αυτήν την αίθουσα.

Από τις πληροφορίες που παίρνουμε κατά τη διάρκεια της ταινίας, μαθαίνουμε ότι η υπόθεση αφορά ένα 18 χρόνο αγόρι που κατηγορείται για την εν ψυχρώ δολοφονία με στιλέτο, του πατέρα του. Το αγόρι (που δεν μαθαίνουμε το όνομά του) είναι ένα παιδί μεγαλώμενο στην κακόφημη συνοικία της πόλης, κακοποιημένο σωματικά από τον πατέρα του, φτωχό, αμόρφωτο και με παραβατικό παρελθόν.

Οι ένορκοι καλούνται να κρίνουν αν το αγόρι δολοφόνησε τον πατέρα του, ή όχι (όπως επιμένει ο κατηγορούμενος). Σε περίπτωση ενοχής, ποινή είναι η καταδίκη σε θάνατο.

Οι 12 ένορκοι - όλοι άντρες - είναι τυπικά παραδείγματα συνηθισμένων ανθρώπων.

Οι περισσότεροι από αυτούς, και συγκεκριμένα οι 11 από τους 12 είναι ήδη πεπεισμένοι για την ενοχή του κατηγορούμενου και ευελπιστούν ότι σε λίγη ώρα θα έχουν ξεμπερδέψει.

Ένας από αυτούς όμως, ο ένορκος που τον ενσαρκώνει ο Χένρι Φόντα, δεν είναι πεπεισμένος απόλυτα για την ενοχή του νεαρού. Ανακάλυψε κατά την διάρκεια της δίκης, πολλά κενά στις καταθέσεις των μαρτύρων και πολλές αντιφάσεις. Έτσι ζητά από τους υπόλοιπους, την άνεση χρόνου για να μπορέσει να τους εξηγήσει τις αμφιβολίες του. Έτσι σιγά - σιγά, με πολλές δυσκολίες και αντιμετωπίζοντας την εμπάθεια, την κοροϊδία ακόμα και την εχθρότητα από τους περισσότερους ενόρκους, καταφέρνει να πείσει τον έναν μετά τον άλλο, για την ορθότητα των ισχυρισμών του και να τους οδηγήσει στην αθώωση του κατηγορουμένου λόγω «δικαιολογημένων αμφιβολιών».
Η Λήδα και ο Κύκνος

Η Λήδα και ο Κύκνος είναι ένα περίφημο μωσαϊκό του 3ου αιώνα π.Χ. από την Παλαίπαφο της Κύπρου. 
Το οποίο μωσαϊκό αναπαριστά το  γνωστό μύθο της Λήδας με τον Δία που είναι μεταμορφωμένος σε Κύκνο. Η Λήδα παριστάνεται γυμνή έχοντας καλυμμένο το μπροστινό μέρος του σώματος της, και φαίνεται σαν να "παίζει" με τον  Κύκνο λίγο πριν προχωρήσουν στη ερωτική πράξη. 
Το μωσαϊκό βρέθηκε σε ρωμαϊκή κατοικία, η οικία της Λήδας όπως ονομάστηκε,  κοντά στο ιερό της Αφροδίτης. Σήμερα φυλάσσεται στο Κυπριακό Μουσείο της Λευκωσίας σε πολύ καλή κατάσταση και θεωρείται ως ένα από τα πολλά αξιοθέατα της Κύπρου.